Objava zahtevka za odobritev spremembe specifikacije proizvoda, ki ni manjša, v skladu s členom 50(2), točka (a), Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2022/C 193/07)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ZAHTEVEK ZA ODOBRITEV SPREMEMBE SPECIFIKACIJE PROIZVODA ZA ZAŠČITENE OZNAČBE POREKLA/ZAŠČITENE GEOGRAFSKE OZNAČBE, KI NI MANJŠA

Zahtevek za odobritev spremembe v skladu s členom 53(2), prvi pododstavek, Uredbe (EU) št. 1151/2012

„Agneau de lait des Pyrénées“

EU št.: PGI-FR-0665-AM01 – 21. maj 2021

ZOP ( ) ZGO (X)

1. Skupina vložnikov in pravni interes

AREOVLA Europarc – 3 bis Avenue Léonard de Vinci 33608 Pessac Cedex FRANCE

tel. +33 0556008450

faks +33 0556819280

e-naslov: areovla@gmail.com

AREOVLA je združenje, ki ga sestavljajo sekcije za različne dejavnosti ovčereje ter katerega člani so rejci, organizacije proizvajalcev in klavnice proizvoda z označbo „Agneau de lait des Pyrénées“. Tako ima pravni interes zahtevati spremembe specifikacije proizvoda.

2. Država članica ali tretja država

Francija

3. Postavka v specifikaciji proizvoda, na katero se sprememba nanaša

☒ Ime proizvoda

☒ Opis proizvoda

☒ Geografsko območje

☒ Dokazilo o poreklu

☒ Metoda proizvodnje

☒ Povezava

☒ Označevanje

☒ Drugo: posodobitev nadzornega organa, nacionalnih zahtev in prilog.

4. Vrsta sprememb

☒ Sprememba specifikacije proizvoda za registrirano ZOP ali ZGO, ki se ne šteje za manjšo v skladu s členom 53(2), tretji pododstavek, Uredbe (EU) št. 1151/2012.

☐ Sprememba specifikacije proizvoda za registrirano ZOP ali ZGO, za katero enotni dokument (ali enakovredni dokument) ni bil objavljen, pri čemer se sprememba ne šteje za manjšo v skladu s členom 53(2), tretji pododstavek, Uredbe (EU) št. 1151/2012.

5. Spremembe

5.1 Postavka Ime proizvoda

Ime „Agneau de lait des Pyrénées“ je spremenjeno v „Agneau des Pyrénées“, da bi se v označbo poleg sesnih jagnjet vključila starejša in težja jagnjeta, splošno znana kot klavna jagnjeta.

Ta sprememba specifikacije proizvoda vpliva na postavko 1 enotnega dokumenta z naslovom Ime.

5.2 Postavka Opis proizvoda

Uvodni stavek te postavke: „Ta specifikacija proizvoda se nanaša na sveže jagnječje meso, kot je opredeljeno v členu 2 odloka z dne 17. marca 1992.“ je spremenjen tako: „Ta specifikacija proizvoda se nanaša na sveže jagnječje meso različnih pirenejskih lokalnih pasem, katerih skupna značilnost je, da so prilagojene t. i. težavnim območjem.“

Ta sprememba je povezana z zahtevano spremembo, da bi se vključila tako imenovana klavna jagnjeta.

Črtan je naslednji odstavek:

„Pirenejsko sesno jagnje je poseben proizvod, ki se zlahka loči od drugih jagnjet, vzrejenih v Franciji (klavna jagnjeta so starejša jagnjeta, krmljena na osnovi materinega mleka in žit).Sesna jagnjeta izvirajo iz lokalnih in kmečkih pasem ovc.Ker se prehranjujejo le z materinim mlekom, je njihovo meso sočnejše in nekoliko mastnejše kot meso klavnih jagnjet.Prehranjevanje z mlekom in nizka starost prav tako vplivajo na barvo svežega mesa, ki je belo ali komaj opazno rožnato.“

Odstavek, v katerem je bila izpostavljena posebnost sesnih jagnjet, ki so bila ob vložitvi zahtevka za priznanje edina jagnjeta, upravičena do ZGO, namreč ni več smotrn.

Črtan je naslednji odstavek:

„2.2 Predstavitev proizvodov, ki se tržijo Za sesna jagnjeta: — zelo mlado meso: jagnje, staro največ 45 dni — masa trupov: 4,5 kg do 11 kg — razvitost mišic: — svetlo rožnata barva, — mehkost mesa. Trupi so vedno ‚odeti‘ v pečo (potrebušnica).“

Vsebovane informacije so preoblikovane v odstavek, ki mu je dodan opis tako imenovanih klavnih jagnjet. Predlagano besedilo je tako:

„‚L’agneau des Pyrénées‘ je glede na dolžino reje ‚sesno jagnje‘ ali tako imenovano klavno jagnje:

— sesno jagnje je mlado jagnje,ki se vzreja največ 45 dni in hrani izključno z materinim mlekom, z maso trupa od 4,5 kg do 11 kg, odvisno od vrste predstavitve, in stopnjo zamaščenosti 2 ali 3.Surovo meso je rožnate ali svetlo rožnate barve. Je sezonski proizvod, saj se jagnjeta zakoljejo med 15. oktobrom in 15. junijem,

— klavno jagnje je težje jagnje, zaklano pri starosti od 60 do 160 dni, ki se najmanj prvih 60 dni hrani z materinim mlekom, z maso trupa od 13 kg do 22 kg, mesnatostjo R ali O in stopnjo zamaščenosti 2 ali 3. Surovo meso je rožnate barve, maščoba pa je čvrsta do zelo čvrsta in bela ali rahlo obarvana.“

Zaradi upoštevanja praks postane barva mesa sesnih jagnjet, ki je sprva „bela ali komaj opazno rožnata“, „svetlo rožnata“. Če ima jagnje belo meso, lahko to namreč pomeni, da je bilo vzrejeno po metodah, pri katerih se ni upoštevala dobrobit živali, zlasti glede krme (nedostopnost krme) in zdravja živali (tveganje za anemijo in pomanjkanje železa), kar pa ne velja za rejo sesnih jagnjet, pri kateri je dovoljenih več manjših obrokov.

ZGO „Agneau des Pyrénées“ naj bi se torej nanašala na jagnjeta pirenejskih lokalnih pasem, ki se nahajajo na istem geografskem območju, vendar se redijo do dveh različnih starosti in prehranjujejo na osnovi materinega mleka. Z razširitvijo ZGO na klavna jagnjeta bi se priznali znanje in izkušnje vseh ovčerejcev v francoskih Pirenejih. Tako imenovano klavno jagnje namreč tudi ustreza tipičnemu jagnjetu, ki se redi na območju francoskih Pirenejev in izvira iz pirenejskih kmečkih pasem, njegov značilen podolgovat trup pa ima mesnatost R ali O in stopnjo zamaščenosti 2 ali 3.Zaradi prehranjevanja z materinim mlekom, ki se nato dopolni in jagnje dopita s krmo na osnovi žit, in nizke starosti jagnjet (največ 160 dni) je meso rožnate barve, maščoba pa čvrsta do zelo čvrsta.

Črtan je naslednji odstavek:

„2.1 Značilnosti proizvodov, ki se tržijo Meso je zelo svetle barve, ko je surovo, poleg tega je mehko, le rahlo žilnato in sočno.Jagnjetina pirenejskega sesnega jagnjeta je znana tudi po svojem okusu, ki je manj izrazit kot pri klavnih jagnjetih (ki se zakoljejo starejša).Pri tem mesu zlasti ni prepoznati okusa po ‚volni‘, ki je bolj ali manj prisoten pri klavnih jagnjetih.“

ZGO „Agneau des Pyrénées“ zagotavlja posebnost proizvodnje mesa od skotitve (in še prej z upravljanjem črede) do izbora trupov in njihovega razseka, ne more pa zagotavljati meril za kuhano meso. Ti opisniki so bili iz specifikacije proizvoda črtani.

Določba v obliki preglednice o predstavitvi proizvoda in razseku:

„Cel trup — trup, — razrezani kosi in polovice Razrez — razrezani kosi, pripravljeni za razsek: kosi, dobavljeni distributerju, ki jih je treba le še dodatno razsekati, — enote za prodajo potrošniku: pladnji s predpakiranim dokončno razrezanim mesom, pripravljenim za uživanje, namenjeni prodaji na samopostrežnem oddelku.“

je spremenjena tako:

„Proizvod z označbo ‚L’Agneau des Pyrénées‘ se lahko trži svež ali zamrznjen v obliki celih trupov ali polovic trupa, obdanih s pečo, ali v razrezanih kosih.“

Kosi, ki nastanejo pri razseku, so dobavljeni v obliki razrezanih kosov, pripravljenih za razsek, ki jih je treba le še dodatno razsekati, ali enot za prodajo potrošniku v embalaži s predpakiranim dokončno razrezanim mesom, pripravljenim za uživanje.“

Dodana je predstavitev v zamrznjeni obliki. Te spremembe omogočajo, da se predvidijo določbe o trženju tako imenovanih klavnih jagnjet.

Jagnjetina sesnih jagnjet je sezonski proizvod, ki se proizvaja od 15. oktobra do 15. junija, vrh proizvodnje pa doseže med decembrom in januarjem. V treh mesecih je namreč proizvedeno 80 % jagnjetine, kar pomeni oviro za trženje. Za proizvode z ZGO „Agneau des Pyrénées“ je zelo pomembno njihovo globoko zamrzovanje. Ta postopek, s katerim se lahko proizvod ohrani dlje časa, omogoča, da se trženje proizvoda pri potrošnikih, ki po njem povprašujejo, razporedi skozi daljše obdobje, pri tem pa se ne spremenijo njegove značilnosti in pirenejske prakse ovčereje. Postopki globokega zamrzovanja so vključeni v metodo pridobivanja.

Naslednje določbe o načinih predstavitve so iz poglavja 5.1 z naslovom Zakol prestavljene v poglavje 2 z naslovom Opis proizvoda.

Naslednje določbe:

„Celi trupi pirenejskih sesnih jagnjet so lahko predstavljeni v različnih oblikah. Vsem predstavitvam je skupno, da so ovite v pečo. Predstavitev trupov Razpon mase trupov Brez glave in z drobovjem (*1) od 5 kg do 10 kg Brez glave in drobovja (*1) od 4,5 kg do 8,5 kg Z glavo in drobovjem (*1) od 5,5 kg do 11 kg Z glavo in brez drobovja (*1) od 5 kg do 10 kg

so napisane na novo tako:

„Celi trupi jagnjet ‚Agneau des Pyrénées‘ z izrazom ‚agneau de lait‘ so lahko predstavljeni brez glave in drobovja in tehtajo od 4,5 kg do 8,5 kg ali brez glave in z drobovjem in tehtajo od 5 kg do 10 kg. Celi trupi jagnjet ‚Agneau des Pyrénées‘ z izrazom ‚agneau de lait‘ so lahko prav tako predstavljeni z glavo. Če so predstavljeni z glavo in brez drobovja, tehtajo od 5 kg do 10 kg, če pa z glavo in drobovjem, tehtajo od 5,5 kg do 11 kg.“

Predstavitev z glavo in drobovjem ter z glavo in brez drobovja je odslej mogoča na celotnem nacionalnem ozemlju (ob priznanju ZGO „Agneau de lait des Pyrénées“ je bila dovoljena le za izvoz).

Dodana je naslednja določba:

„Z ZGO ‚Agneau des Pyrénées‘ se lahko prodaja tudi naslednja drobovina:celotno drobovje, srce, jetra, ledvice, priželjc, želodec in parklji. Drobovina je lahko sveža ali globoko zamrznjena.“

K proizvodom z ZGO je dodana naslednja drobovina: celotno drobovje, srce, jetra, ledvice, priželjc, želodec in parklji. V specifikaciji proizvoda z ZGO „Agneau de lait des Pyrénées“ drobovina razen celotnega drobovja, ki se je prodajalo skupaj s trupom, ni bila predvidena, kar je bilo povezano s tem, da je ob priznanju te označbe obstajalo malo prodajnih možnosti. Danes te prodajne možnosti obstajajo in so priložnost za boljše vrednotenje drobovine, po kateri se povprašuje, ter povečanje prepoznavnosti spremenjene ZGO, ki se zdaj imenuje „Agneau des Pyrénées“.

Sprememba poglavja Opis proizvoda specifikacije proizvoda vpliva na postavko enotnega dokumenta Opis proizvoda, za katerega se uporablja ime iz točke 1, in sicer z vključitvijo klavnih jagnjet, trženja drobovine in globokega zamrzovanja.

5.3 Postavka Geografsko območje

Spremenjena je opredelitev geografskega območja. Geografsko območje ZGO „Agneau de lait des Pyrénées“ obsega vse občine francoskega departmaja Pyrénées-Atlantiques, ki ležijo južno od reke Gave de Pau, ter deset občin v departmaju Hautes-Pyrénées. Ta razmejitev je razširjena na določene občine v naslednjih francoskih departmajih, ki vsi ležijo v Pirenejskem gorovju:

— Pyrénées-Atlantiques (64),

— Hautes-Pyrénées (65),

— Gers (32),

— Haute-Garonne (31),

— Ariège (09),

— Aude (11) in

— Pyrénées-Orientales (66).

V osnutku spremenjene specifikacije proizvoda so navedene občine departmajev, ki so delno vključeni na geografsko območje: Aude (11), Haute-Garonne (31), Gers (32), Pyrénées-Atlantiques (64), Hautes-Pyrénées (65), Pyrénées-Orientales (66) in Ariège (11).

Geografsko območje je torej razširjeno na nove občine v pirenejskem masivu, ki ležijo v departmajih Ariège, Aude, Haute-Garonne, Gers, Pyrénées-Atlantiques, Hautes-Pyrénées in Pyrénées-Orientales. S to spremembo je dopolnjeno geografsko območje, saj da sta vanj vključena osrednji in vzhodni del Pirenejev. Razširjeno območje zajema celotno območje proizvodnje jagnjetine z označbo „Agneau des Pyrénées“. To predlagano geografsko območje je utemeljeno s preteklo in sedanjo prisotnostjo pirenejskih kmečkih pasem ter proizvodnjo jagnjetine z označbo „Agneau des Pyrénées“ vzdolž celotnega masiva. Ker je v tem delu francoskih Pirenejev proizvodnja jagnjetine precej prisotna, bo geografsko območje tako zajemalo celotno francosko pobočje gorske verige, da bi se odražali starodavni in sedanji običaji pri reji.

Iz tega poglavja specifikacije proizvoda so črtani vsi elementi, povezani z opisom geografskega območja, saj se na tej ravni ne pričakujejo.

Sprememba poglavja Geografsko območje specifikacije proizvoda vpliva na postavko 4 enotnega dokumenta z naslovom Jedrnata opredelitev geografskega območja.

5.4 Postavka Dokazilo o poreklu

Naslednje določbe:

„Različni gospodarski subjekti (rejci, organizacije proizvajalcev, klavnice, grosisti in mesarji) z vsemi potrebnimi sredstvi zagotovijo sledljivost in za vsak kos mesa, ki se trži, jamčijo geografsko poreklo. Te določbe so povzete v spodnji preglednici. Vsi zgoraj opisani gospodarski subjekti, ki so v pridobitev proizvoda vključeni od ovčerejske farme do mesnice, podpišejo pogodbo, s katero se zavežejo, da bodo spoštovali določbe o pogojih proizvodnje in sledljivosti proizvoda na območju proizvodnje.“

so črtane in nadomeščene z naslednjimi določbami:

„Vsak gospodarski subjekt, ki sodeluje pri reji ali proizvodnji ZGO ‚Agneau des Pyrénées‘, mora skupini predložiti identifikacijsko izjavo, da pridobi dovoljenje. Poreklo jagnjetine je zagotovljeno z identifikacijo proizvodov ter sistemom sledljivosti predhodnih in poznejših faz. Ta identifikacija in sledljivost sta opisani v spodnji preglednici.“

To preoblikovanje omogoča vključitev pojasnil ter zagotovitev sledljivosti predhodnih in poznejših faz v vsej gospodarski panogi.

Opisani sistem sledljivosti omogoča, da se povzamejo zahtevani dokumenti in evidence ter vsaj pričakovane informacije na vsaki stopnji življenjske dobe proizvoda (skotitev, odstranitev jagnjet, zakol, izbor trupov itd.). Ti dokumenti morajo biti na voljo uradnikom, pristojnim za nadzor.

Ta preglednica sledljivosti, že vključena v veljavno specifikacijo proizvoda, je bila posodobljena zaradi:

— vključitve sedanjih praks za klavna jagnjeta,

— vključitve vlog za spremembe v zvezi z metodo pridobivanja,

— okrepitve spremljanja različnih faz proizvodnje,

— črtanja informacij, ki se nanašajo na predpise ali so odvečne,

— posodobitve podatkov o sesnih jagnjetih.

Vzorci dokumenta o sledljivosti v specifikaciji proizvoda so črtani. Gre za opisne dokumente, ki se ne nanašajo na nadzor in ne na zagotavljanje sledljivosti.

Dodani so elementi, ki zagotavljajo sledljivost drobovine in globoko zamrznjenih proizvodov, črtana pa so podvajanja s splošnimi predpisi in elementi, ki izhajajo iz postopka nadzora, določenega v načrtu nadzora.

Sistem sledljivosti potrošnikom zagotavlja, da proizvod z ZGO „Agneau des Pyrénées“ dejansko ustreza značilnostim, certificiranim z ZGO. Sledljivost pomeni, da se informacije, ki so potrebne in zadostujejo za poznavanje porekla in sestave proizvoda, ohranijo skozi vse faze njegove proizvodnje, predelave in distribucije. Poreklo je zagotovljeno z identifikacijo proizvodov in sistemom sledljivosti predhodnih in poznejših faz.

Sistem opredeljuje zahtevane dokumente in evidence ter pričakovane minimalne informacije na posamezni stopnji življenjske dobe proizvoda (reja, odstranitev, zakol, pakiranje, razsek, globoko zamrzovanje).

Nobena od sprememb iz te postavke se ne nanaša na enotni dokument.

5.5 Postavka Metoda proizvodnje

Dodana je shema poteka proizvodnje jagnjetine „Agneau des Pyrénées“, ki jasno prikazuje faze proizvodnje.

Ta sprememba specifikacije proizvoda ne vpliva na enotni dokument.

V poglavju

5.1 Reja

5.1.1 Genetsko poreklo

je naslednja določba:

„Matere so obvezno pasme manech tête rousse, manech tête noire ali basco-béarnaise.

Očetje so:

— plemenske živali navedenih kmečkih pasem,

— lahko tudi samci ‚mesnih pasem‘ (berrichon du cher, charollais, suffolk in texel).“

spremenjena tako:

„‚Agneau des Pyrénées‘ izvira iz plemenskih samcev in samic pirenejskih lokalnih pasem:aure et campan, barégeoise, basco-béarnaise, castillonnaise, lourdaise, manech tête noire, manech tête rousse, montagne noire, rouge du roussillon in tarasconnaise. Mati sesnega jagnjeta je pasme ovc molznic (basco-béarnaise, manech tête noire ali manech tête rousse); oče pripada eni od navedenih lokalnih pasem, dovoljena pa je tudi uporaba pasem berrichon du cher, charollais, suffolk ali texel.“

Pri sesnih jagnjetih se pasme mater ne spremenijo (basco-béarnaise, manech tête noire ali manech tête rousse). Seznam pasem za očete sesnih jagnjet je razširjen še na druge pirenejske lokalne pasme: aure et campan, barégeoise, castillonnaise, lourdaise, montagne noire, rouge du roussillon, tarasconnaise poleg pasem basco béarnaise, manech tête noire, manech tête rousse, berrichon du cher, charollais, suffolk in texel.

Pri tako imenovanih klavnih jagnjetih so dovoljene le naslednje pasme:

aure et campan, barégeoise, castillonnaise, lourdaise, montagne noire, rouge du roussillon, tarasconnaise, basco béarnaise, manech tête noire in manech tête rousse. Gre za pasme iz francoskih Pirenejev, ki ustrezajo praksam rejcev.

Zaradi skladnosti s proizvodnjo jagnjet „Agneau des Pyrénées“ je dodanih sedem pirenejskih pasem ovc dojilj. To so zgodovinske in sodobne pasme v Pirenejih in njihovem predgorju, saj se zlahka prilagodijo težavnim razmeram na območju in so tesno povezane s pirenejsko identiteto. Tako imenovana klavna jagnjeta se zakoljejo pozneje (pri starosti od 60 do 160 dni), zato lahko za razliko od sesnih jagnjet dlje pridobivajo primerno in želeno mesnatost proizvoda „Agneau des Pyrénées“. Ker se za tako imenovana klavna jagnjeta lahko uporabijo mesne pasme berrichon du cher, charollais, suffolk in texel, ne bi ustrezala opisu proizvoda „Agneau des Pyrénées“, saj so preveč mesnata in imajo večjo stopnjo zamaščenosti od pričakovane, ki je značilna za ta proizvod.

Ta sprememba specifikacije proizvoda vpliva na postavko 3.2 enotnega dokumenta z naslovom Opis proizvoda.

5.1.2 Način reje

Dodana so pojasnila glede načina reje:

„Vse leto se izmenjujejo obdobja, ko so ovce ves čas na prostem ali v staji ter malo na prostem in malo v staji. Ovce so vsaj 210 dni letno na paši.“

Ta določba omogoča, da se nujno izmenjujejo obdobja, ki jih ovce preživijo v staji, ves čas na prostem ter malo v staji in malo na prostem. Ovce proizvajajo mleko, ki je edina prehrana sesnih jagnjet in ima pomembno vlogo v prehrani tako imenovanih klavnih jagnjet, katerih krma se lahko nato dopolni.

Ta sprememba specifikacije proizvoda vpliva na postavko enotnega dokumenta 3.3.1 z naslovom Krma črede za razplod.

Iz določbe je črtan seznam žit („koruza, ječmen, tritikala, oves itd.“): „Pozimi je paša mogoča glede na podnebne razmere, vendar ostajajo travniki prevladujoč vir krme.Pozimi se krmni obroki dopolnjujejo s konzervirano krmo, žiti v zrnju (koruza, rž, tritikala, oves itd.), slamo in krmnimi mešanicami.“

Ta seznam namreč ni omogočal nadzora. Poleg tega je ta določba nazadnje dopolnjena s seznamom surovin, dovoljenih v obroku črede za razplod.

Ta sprememba specifikacije proizvoda vpliva na postavko enotnega dokumenta 3.3.1 z naslovom Krma črede za razplod.

Določba: „Paša je osnovni vir prehrane mlečnih pasem ovc v pomladnem, poletnem in jesenskem obdobju.“ je spremenjena tako, da poleg obeh vrst pasme manech in pasme basco-béarnaises, imenovanih mlečne pasme, vključuje tudi druge pasme: „Paša je glavni vir prehrane ovc v pomladnem, poletnem in jesenskem obdobju.“

Ta sprememba specifikacije proizvoda vpliva na postavko enotnega dokumenta 3.3.1 z naslovom Krma črede za razplod.

Dodane so naslednje določbe:

„Če kmetijska gospodarstva nimajo dovolj virov krme in opreme za pitanje klavnih jagnjet, se lahko ta od starosti 60 dni in pri najmanj 19 kg žive teže zberejo v pitališču, dokler se ne odpeljejo na zakol. Za zagotovitev sledljivosti se vsakemu jagnjetu ob prihodu v pitališče namesti posebna dodatna znamka. Bivalni objekti za živali imajo dobro prezračevanje z nizko nameščenimi vhodi in visoko nameščenimi izhodi ter brez prepiha, ki bi ga čutile živali.Pri sesnih jagnjetih ima vsaka ovca v objektu najmanj 1,1 m2 prostora.Pri klavnih jagnjetih ima vsaka ovca v objektu najmanj 1,5 m2 prostora, vsako jagnje pitanec pa 0,5 m2 prostora;jagnjeta se premikajo po suhi rastlinski stelji.Objekti se najmanj enkrat letno temeljito izpraznijo in očistijo.Vsi ti pogoji veljajo za rejce pitancev ter pitališča in sortirnice.“

Dodana je možnost pitanja klavnih jagnjet v pitališču, ko dosežejo 19 kg žive teže. Ta faza poteka na geografskem območju, saj je sestavni del reje jagnjet. Jagnje ima tam enake pogoje krmljenja kot na kmetijskem gospodarstvu, kjer se je skotilo. Po eni strani so v osrednjem delu francoskih Pirenejev kmetijska gospodarstva zelo razpršena, zlasti v nekaterih visokogorskih predelih. Zato se pojavljajo težave pri zbiranju jagnjet ter odpošiljanju žit in dodatne krme. Po drugi strani pa določeni rejci, zlasti tisti, ki uporabljajo tranzimanso, jagnjet iz različnih razlogov, kot sta zlasti nezadostna oprema in viri krme, ne morejo pitati. Iz obeh navedenih razlogov se lahko ta jagnjeta po 60 dneh in pri najmanj 19 kg žive teže zberejo v pitališču, dokler se ne odpeljejo na zakol. Jagnje je namreč pri 19 kg že prešlo prvi fazi laktacije in rasti. Dovolj je razvito, da prenese prehod med načini krmljenja. Vsakemu takemu jagnjetu se za zagotovitev njegove sledljivosti ob prihodu v pitališče namesti posebna dodatna znamka.

Z dodatki v zvezi bivalnimi razmerami živali v bivalnih objektih za živali se lahko določijo pogoji, ki jih je treba spoštovati v teh objektih, in tako izboljša dobrobit jagnjet: gostota jagnjet glede na starost in ovc (ki jih spremljajo jagnjeta) v objektu, dobro prezračevanje, brez prepiha, ki bi ga čutile živali, suha rastlinska stelja. Ti pogoji so toliko pomembnejši, ker se lahko jagnjeta za zakol v pitališču (na geografskem območju) redijo največ 100 dni.

Ta sprememba specifikacije proizvoda ne vpliva na enotni dokument.

5.1.3.1 Krma črede za razplod (prej Krma mater)

Naslednja določba:

„Ovce so vsaj osem mesecev letno na paši.“

je spremenjena tako:

„Ovce so vsaj 210 dni letno na paši.“

Pogoj o trajanju paše se je z osmih mesecev (tj. 240 dni) skrajšal na 210 dni, tj. en mesec manj. Z uvedbo čred pasem ovc dojilj in razširitvijo geografskega območja zaradi določenih podnebnih, topografskih ali tehničnih omejitev vseh ovc z zadevnih ovčerejskih farm namreč ni mogoče pasti osem mesecev letno. Ker pa je paša starodavna in osrednja praksa teh gorskih ovčerejskih farm, je predlagano najkrajše večinsko obdobje sedmih mesecev. To ustreza praksi vseh ovčerejcev v francoskih Pirenejih.

Ta sprememba specifikacije proizvoda vpliva na postavko enotnega dokumenta 3.3.1 z naslovom Krma črede za razplod.

Črtana je naslednja določba:

„Krmne mešanice se kot dopolnilo porazdelijo med krmo glede na potrebe ovc, sestavljajo pa jih:

— žitna zrna in iz njih pridobljeni proizvodi,

— semena stročnic, njihovi proizvodi in stranski proizvodi,

— semena oljnic, njihovi proizvodi in stranski proizvodi, vključno s pogačami (arašidi, oljna ogrščica, soja, sončnica, lan),

— gomolji, koreni, njihovi proizvodi in stranski proizvodi,

— voluminozna krma,

— druga semena in sadeži, njihovi proizvodi in stranski proizvodi,

— minerali,

— dodatki, ki jih dovoljujejo veljavni predpisi,

— dušikove spojine, ki jih dovoljujejo veljavni predpisi. Uporaba sečnine je prepovedana.

Na kmetijskem gospodarstvu, če jo pripravi rejec, je dovoljena:

— krmna mešanica, pripravljena na dan, ko se razdeli, iz krme osnovnega obroka in krme z zgornjega seznama,

— krmna mešanica z zgornjega seznama.

Zunanja oskrba s krmno mešanico, pripravljeno iz krme osnovnega obroka in krme s seznama, je dovoljena do 1. novembra 2011, če so na etiketi jasno navedeni seznam sestavin, njihov izvor in količina.“

Nadomeščena je z naslednjo določbo:

„Krmne mešanice se kot dopolnilo porazdelijo med osnovni obrok krme glede na potrebe ovc, sestavljajo pa jih:

— žitna zrna in iz njih pridobljeni proizvodi,

— semena oljnic in iz njih pridobljeni proizvodi, razen virov palmovega olja in palmovih jedrc,

— semena stročnic in iz njih pridobljeni proizvodi,

— druga semena in iz njih pridobljeni proizvodi,

— gomoljevke, koreni, trsni sladkor in iz njih pridobljeni proizvodi: proizvodi, pridobljeni iz trsnega sladkorja in sladkorne pese, ne smejo presegati 5 % skupne teže krmne mešanice,

— dehidrirana lucerna v peletih,

— mineralne snovi in iz njih pridobljeni proizvodi, razen deželatinirane kostne moke in kostnega pepela,

— stranski proizvodi fermentacije mikroorganizmov, ki so dovoljeni: kvasovke in njihovi deli (pivski kvas), vinase (zgoščene melasne droži), stranski proizvodi pridobivanja L-glutamske kisline, škrob, preželatiniziran škrob, mono- in digliceridi maščobnih kislin, glicerol, propan-1,2-diol (propilenglikol).

Dovoljeni dodatki so:

— tehnološki dodatki,

— senzorični dodatki: aromatične snovi,

— nutritivni dodatki: vitamini, sestavine elementov v sledovih in amino kisline. Sečnina in njeni derivati so prepovedani,

— zootehnični dodatki: stabilizatorji mikroflore, pospeševalci prebavljivosti in drugi zootehnični dodatki.

Za obrok je dovoljena tudi:

— krmna mešanica z zgornjega seznama,

— če je pripravljena na kmetijskem gospodarstvu.

— Prepovedane so popolne mešanice, tj. mešanice navedene krme in krmil,

pripravljene zunaj kmetijskega gospodarstva.

V prehrani črede za razplod so prepovedani GSO, anaboliki, agonisti adrenergičnih receptorjev beta in druge snovi, ki imajo hormonalno ali tirostatično delovanje, mesne moke ter vse druge beljakovine živalskega izvora.“

Seznam surovin je posodobljen zaradi uskladitve z Uredbo Evropske komisije (EU) št. 68/2013 z dne 16. januarja 2013 o katalogu posamičnih krmil.

Predlog prehrane mater je bolj omejevalen, seznam dodatkov pa je bil omejen glede na prakso v gospodarski panogi.

Določene surovine so v specifikaciji proizvoda izrecno prepovedane, da ne bi bile ob spremembi veljavnih predpisov nehote dovoljene. To se nanaša zlasti na anabolike, agoniste adrenergičnih receptorjev beta in druge snovi, ki imajo hormonalno ali tirostatično delovanje, mesne moke ter vse druge beljakovine živalskega izvora.

Določba o datumu priprave mešanice, ki jo rejec na kmetijskem gospodarstvu pripravi iz krme osnovnega obroka in krme s seznama surovin „na dan, ko se razdeli“, je črtana. Ker je namreč osnovni obrok pretežno suh, pravzaprav ni nobenih kontraindikacij za pripravo mešanice nekaj dni pred razdelitvijo.

Ta sprememba specifikacije proizvoda ne vpliva na enotni dokument.

5.1.3.2 Prehrana jagnjet

Prehrana z materinim mlekom

Naslednje določbe: „Sesna jagnjeta praktično stalno živijo s svojo materjo v istem okolju.Hranijo se izključno s sesanjem ovčjega mleka.Količina mleka, ki ga proizvede mati, lahko do 45 dni pokrije vse potrebe jagnjet.“

se spremenijo tako:

„Jagnjeta pred odstavitvijo živijo s svojimi materami v istem okolju. Jagnjeta sesajo pri svojih materah na paši, ko jim sledijo, ali v staji, a so lahko čez dan od njih ločena, zlasti ko se matere krmijo. Sesna jagnjeta se hranijo izključno s sesanjem materinega mleka. Količina mleka, ki ga proizvede mati, lahko do 45 dni pokrije vse potrebe jagnjet. Tako imenovana klavna jagnjeta se najmanj 60 dni hranijo s sesanjem materinega mleka. “

Te spremenjene določbe omogočajo, da se k praksam proizvodnje sesnih jagnjet dodajo prakse proizvodnje tako imenovanih klavnih jagnjet pred odstavitvijo.

Ta sprememba specifikacije proizvoda vpliva na postavko 3.3.2 enotnega dokumenta z naslovom Prehrana jagnjet.

Opisna shema, ki prikazuje krivuljo proizvodnje ovčjega mleka v enem letu, je črtana, saj je le opisna.

Ta sprememba specifikacije proizvoda ne vpliva na enotni dokument.

Določba:

„Jagnjeta, krmljena z umetnim mlekom (v primeru nezadostne količine materinega mleka ali več hkrati skotenih živali), so izključena iz ZGO.“

je nadomeščena z naslednjo določbo:

„Jagnjet, katerih meso je namenjeno ZGO ‚Agneau des Pyrénées‘, v celotni življenjski dobi ni dovoljeno krmiti z umetnim mlekom.“

Ta določba omogoča, da se poenostavi prepoved krmljenja z umetnim mlekom.

Ta sprememba specifikacije proizvoda ne vpliva na enotni dokument.

Dopolnilna krmna mešanica

Zahteve v zvezi z dopolnilno krmno mešanico za tako imenovana klavna jagnjeta so dodane z naslednjimi določbami:

„Glavna prehrana jagnjet je materino mleko, klavna jagnjeta pa lahko prejmejo dodatek na osnovi rastlinskih, mineralnih in vitaminskih proizvodov.To dopolnilno krmno mešanico sestavljajo krma, ki ni krma, shranjena z mokro ali polsuho silažo (npr. senaža), slama in krmne mešanice, pripravljene na kmetiji ali kupljene v trgovini.“

„V pripravo krmnih mešanic je vključeno naslednje:

— žitna zrna in iz njih pridobljeni proizvodi,

— oljna semena ali plodovi in iz njih pridobljeni proizvodi, razen virov palmovega polja in palmovih jedrc,

— semena stročnic in iz njih pridobljeni proizvodi,

— gomoljevke, koreni, trsni sladkor in iz njih pridobljeni proizvodi; proizvodi, pridobljeni iz trsnega sladkorja in sladkorne pese, ne smejo presegati 5 % skupne teže krmne mešanice,

— druga semena in iz njih pridobljeni proizvodi,

— dehidrirana lucerna v peletih,

— mineralne snovi in iz njih pridobljeni proizvodi, razen kostne moke in kostnega pepela,

— stranski proizvodi fermentacije mikroorganizmov, ki so dovoljeni: kvasovke in njihovi deli (pivski kvas), vinase (zgoščene melasne droži), stranski proizvodi pridobivanja L-glutamske kisline, škrob, preželatiniziran škrob, mono- in digliceridi maščobnih kislin, propan-1,2-diol (propilenglikol).

Dovoljeni dodatki so:

— tehnološki dodatki: antioksidanti, veziva, sredstva proti sprijemanju,

— senzorični dodatki: aromatične snovi,

— nutritivni dodatki: vitamini, sestavine elementov v sledovih in amino kisline. Sečnina in njeni derivati so prepovedani,

— zootehnični dodatki: pospeševalci prebavljivosti, stabilizatorji mikroflore in drugi zootehnični dodatki.

Žita in proizvodi iz žit morajo predstavljati najmanj 30 % skupne mase krmne mešanice.“

Dodan je seznam surovin, da se opredeli, kaj je dovoljeno za tako imenovana težka jagnjeta, ki je posodobljen zaradi uskladitve z Uredbo Evropske komisije (EU) št. 68/2013 z dne 16. januarja 2013 o katalogu posamičnih krmil.

Seznam surovin in dodatkov je omejen glede na prakse rejcev v gospodarski panogi za tako imenovana klavna jagnjeta.

Dodan je delež žit in iz njih pridobljenih proizvodov za uravnotežen dnevni obrok, da bi se jagnjeta pravilno zredila, ne da bi nastalo ravnovesje, ki škoduje dobrobiti živali in ohranjanju značilnosti mesa.

Ta sprememba specifikacije proizvoda vpliva na postavko 3.3.2 enotnega dokumenta z naslovom Prehrana jagnjet.

5.1.4 Zdravljenje živali (prej Oskrba in zdravljenje živali)

je naslednja določba:

„— Pri materah morajo rejci: — upoštevati sanitarne načrte reje (plans sanitaires d’élevage – PSE), ki jih je sprejela direkcija veterinarskih uprav, — dopustiti vsako zdravljenje, ki se tehnični službi skupine zdi potrebno.

Zdravljenja so omejena na posege, nujno potrebne za ohranjanje in povrnitev zdravja živali ter nadzor nad razmnoževanjem.“

je črtana, saj vsebuje elemente, ki so po eni strani obvezni in jih spremljajo državne službe, po drugi strani pa jih ni mogoče nadzorovati in so torej nepotrebni.

Določba:

„Pri jagnjetih ni dovoljeno nobeno zdravljenje ali zdravljenje z antibiotiki..Če je zaradi pomembne zdravstvene težave potrebno zdravljenje, ovčerejec o tem obvesti svojo skupino in to zabeleži v dnevnik jagnjitve.Jagnje je tako izključeno iz ZGO.“

je spremenjena tako:

„Pri sesnih jagnjetih ni dovoljeno nobeno zdravljenje ali zdravljenje z antibiotiki.Če je zaradi pomembne zdravstvene težave potrebno zdravljenje, ovčerejec o tem obvesti svojo skupino in to zabeleži v dnevnik jagnjitve.Jagnje je tako izključeno iz ZGO.“

Za klavna jagnjeta je predlagana naslednja določba: „Če je pri tako imenovanih klavnih jagnjetih potrebno zdravljenje z zdravili in je zakonsko predpisana karenca pred zakolom krajša od sedem dni, mora med koncem zdravljenja in zakolom vseeno preteči najmanj sedem dni.“

Prvotna določba je dopolnjena zaradi pojasnitve, da gre za sesna jagnjeta, poleg tega je dodana primerljiva določba za tako imenovana klavna jagnjeta. Pri sesnih jagnjetih je ohranjena prepoved uporabe antibiotikov, njihova uporaba pa je dovoljena pri tako imenovanih klavnih jagnjetih glede na odkrito bolezensko stanje ter samo na recept veterinarja in ob upoštevanju zakonsko predpisanih rokov, povezanih z uporabo teh zdravil, pri čemer mora med koncem zdravljenja in zakolom preteči najmanj sedem dni, če pri takem zdravljenju ni potrebna sedemdnevna karenca. Tako zdravljenje je dovoljeno pri tako imenovanih klavnih jagnjetih, saj gre za starejše živali, ki so lahko dovzetnejše za težave, zaradi katerih potrebujejo antibiotike.

Ta sprememba specifikacije proizvoda ne vpliva na enotni dokument.

V poglavju

5.2 Zbiranje jagnjet (prej Odhod s kmetijskega gospodarstva in prevoz)

Črtan je naslednji odstavek:

„Jagnje se lahko proda, ko doseže najmanj 9 kg in največ 16 kg žive teže. Žival se lahko tedaj odda v zbiralnico. Prevoz se opravi v skladu s pogoji iz standarda AFNOR NF V 00-051. Upoštevati je treba pravila glede zasedenosti vozil, da se preprečita natrpanost in preobremenitev.“

Prvi del vsebuje le informacije v zvezi s sesnimi jagnjeti, v naslednjem delu, ki se nanaša na zakol, pa je črtana živa teža in ohranjena masa trupa.

Poleg tega so črtani drugi elementi tega odstavka, ki se podvajajo s splošnimi predpisi.

Dodan je naslednji odstavek:

„Z živalmi se med rejo in zlasti med sortiranjem ob odhodu z ovčerejske farme skrbno ravna, da se čim bolj prepreči kakršen koli vir stresa.Živali je prepovedano zgrabiti za volno.Pred prevozom jim je prepovedano dajati pomirjevala.“ Ta odstavek omogoča opredelitev pogojev ravnanja z živalmi med postopkoma zbiranja in prevoza.

Naslednja določba je črtana:

„Ob sprejemu v zbiralnici se opravi izbor.Živali brez ZGO (ki imajo barvno oznako na hrbtu in so navedene na dobavnici) se že ločijo od živali z ZGO.Tehnik iz skupine z ZGO izbere jagnjeta, ki so preveč koščena (v primeru dvoma se izvede palpacija ledvenega predela; če se čutijo podaljški ledvenih vretenc hrbtenice, se jagnje izloči) in imajo fizične nepravilnosti (šepavost itd.). S tipanjem jagnjet v predelu reber se preveri polnost mišic in vizualno oceni pokritost živali z lojem.Ta postopek običajno vedno opravi isti tehnik.S svojimi izkušnjami in znanjem lahko hitro oceni, ali je jagnje primerno za ZGO.Skupine jagnjet, ki bi lahko bila upravičena do ZGO, se tedaj združijo v serije. Če se zbrane količine zmanjšajo ali so pošiljke večje, se lahko jagnjeta, zbrana v zbiralnici, odpeljejo v sortirnico, kjer se sortirajo pred odhodom v klavnico.“

in nadomeščena z naslednjo določbo:

„Če so zbrane količine manjše, so lahko jagnjeta najprej zberejo v zbiralnici. Ta faza je namenjena zgolj raztovarjanju manjših skupin jagnjet na določenem kraju, da se sestavi večja skupina, ki se odpošlje v sortirnico ali neposredno v klavnico. Gre za združevanje prevozov. V zbiralnici krmljenje ni dovoljeno. V primeru prehoda prek sortirnice se živali brez ZGO (ki imajo barvno oznako na hrbtu in so navedene na dobavnici) že sortirajo od živali, upravičenih do ZGO. Živali, ki so preveč koščene in/ali imajo fizične nepravilnosti (šepavost itd.), se izločijo iz skupine z ZGO. Pogoji krmljenja, nastanitve in zdravstvenega varstva v sortirnici so enaki pogojem na ovčerejski farmi.“

Uvedena sta prehoda v zbiralnico in sortirnico, da bi ustrezala praksam rejcev tako imenovanih klavnih jagnjet.V tem delu so odslej navedeni pogoji krmljenja, zdravstvenega varstva in nastanitve, da bi se bolje opredelile prakse teh zbiralnic in sortirnic.

Naslednji stavek: „Med odhodom z ovčerejske farme in zakolom lahko preteče največ 24 ur.“ je spremenjen, saj se nanaša le na sesna jagnjeta: „Pri sesnih jagnjetih lahko med odhodom z ovčerejske farme in zakolom preteče največ 24 ur.“

Poleg te določbe so v povezavi z uvedbo klavnih jagnjet dodani novi časi prevoza in trajanja nastanitve:

— „Prevoz med ovčerejsko farmo (kmetijskim gospodarstvom, na katerem se je žival skotila, ali po potrebi pitališčem) in sortirnico lahko traja največ 12 ur.

— Čas prevoza med sortirnico in klavnico je največ šest ur.

— Najdaljši čas nastanitve v sortirnici je 96 ur.

— Pri sesnih jagnjetih lahko med odhodom z ovčerejske farme in zakolom preteče največ 114 ur.

— Pri tako imenovanih klavnih jagnjetih lahko med odhodom z ovčerejske farme in prihodom v pitališče preteče največ 48 ur.“

Stavek: „Prevoz med zadnjim zbirališčem jagnjet (zbiralnico ali sortirnico) in klavnico lahko traja največ osem ur.“ je črtan, saj že prejšnji predlogi opredeljujejo trenutne prakse in omogočajo, da se omejita čas prevoza med točkami in čas, preživet na vsaki točki.

Te spremembe specifikacije proizvoda ne vplivajo na enotni dokument.

V poglavju

5.3 Zakol

se določbe:

„Jagnjeta se zakoljejo izključno v klavnicah, ki imajo odobritev EGS in ki jim je certifikacijski organ izdal dovoljenje. Klavnice morajo spoštovati higienske predpise.“

„Omamljanje pred izkrvavitvijo se v skladu s predpisi izvede z električnim tokom.“

nanašajo na splošne predpise in se zato črtajo.

je naslednja določba:

„Izvesti je treba vse ukrepe za to, da so živali pred in med zakolom pod čim manjšim stresom.“

je preoblikovana tako:

„Živali se z nežnim rokovanjem brez stresa in v mirnem okolju pripeljejo do mesta za omamljanje.Imobilizacija in omamljanje se izvedeta mirno.“

Določba o najdaljšem času ločitve sesnega jagnjeta od matere pred zakolom (največ 24 ur) je črtana iz postavke 5.3 z naslovom Zakol in prenesena v postavko 5.2 z naslovom Zbiranje jagnjet.

Dodana je naslednja določba: „Po najboljših močeh si je treba prizadevati za to, da se serije jagnjet z ZGO zakoljejo v istega pol dneva.“, si čimer se prepreči, da bi se proizvod zamenjal.

je naslednja določba:

„Jagnjeta se zakoljejo najpozneje pri starosti 45 dni in pri najmanj 9 kg in največ 16 kg žive teže.“

je spremenjena tako:

„Sesna jagnjeta se zakoljejo najpozneje pri starosti 45 dni, klavna jagnjeta pa pri starosti od 60 do 160 dni.“

Določba o živi teži sesnega jagnjeta, ki znaša od 9 kg do največ 16 kg, je črtana, saj že obstaja določba o masi trupa v povezavi z navedeno živo težo, ki zadostuje za opredelitev značilnosti proizvoda in natančen nadzor nad takim jagnjetom. Dodana je starost tako imenovanega klavnega jagnjeta, in sicer od 60 do 160 dni.

Dodana je naslednja določba: „S posebnim označevanjem se opravi predizbor, in sicer s štampiljko v predelu hrbta jagnjeta, navedbo na nalepki teže ali z izdajo nalepke o predizboru.“

To omogoča boljšo sledljivost predhodno izbranih trupov.

je naslednja določba:

„Dokončen izbor trupov za ZGO se izvede po osušitvi.Delavec, odgovoren za izbor, pregleda ohlajen trup.Barva mesa se lahko pravilno oceni šele, ko se maščoba strdi.“

je nadomeščena z naslednjo določbo:

„Dokončen izbor trupov za ZGO se izvede po osušitvi.Oceni se barva mesa, pri tako imenovanem klavnem jagnjetu pa še kakovost maščobe.“

S to spremembo se vključijo merila za izbor, in sicer barva mesa in pri klavnem jagnjetu kakovost maščobe (čvrstost in barva). Končni izbor se lahko opravi na osušenem trupu pred hlajenjem ali po njem, odvisno od izvajalcev. Zato je bil izraz „ohlajen“ črtan, da se upoštevajo različne obstoječe prakse klavcev – razsekovalcev, vključenih v postopek.

Določba:

„Predstavitev trupov z izločitvijo vseh tistih s poškodbami, kot so skrčenje mišičnih vlaken, umazanija, podplutbe.“

je zgolj tako preoblikovana:

„Vsi trupi s poškodbami, kot so skrčenje mišičnih vlaken, umazanija ali podplutbe, se izločijo.“

Dodatno jamstvo v povezavi z razvrstitvijo trupov za omejitev tveganja, da bi se proizvod zamenjal, je dodano z naslednjo določbo:

„Z razvrščenih trupov, ki imajo nameščeno nalepko o predizboru, se odstrani kakršna koli identifikacija, ki se nanaša na posebno označbo, rezervirano za jagnjeta, ki bodo upravičena do ZGO.“

Odstavek o značilnostih trupov sesnih jagnjet:

„- Masa trupa: med 4,5 kg in 11 kg,

- stopnja zamaščenosti: 2 in 3 na lestvici EUROP,

- čvrstost mesa in kakovost maščobe: kakovost maščobe se lahko pravilno oceni šele, ko se maščoba strdi, torej na ohlajenem trupu. Maščoba bele, rahlo rožnate barve mora biti čvrsta in brez mehke, tako imenovane oljnate maščobe in/ali močne obarvanosti, nadzorujeta se torej barva in tekstura,

- barva mesa mora biti po celotnem trupu svetlo rožnata.

Oceno je treba izvesti pri naravni svetlobi ali pod standardiziranimi svetili.“

je preoblikovan tako:

„Trupi sesnih jagnjet tehtajo od 4,5 kg do 11 kg, njihova stopnja zamaščenosti na lestvici EUROP pa je 2 ali 3 (rahla ali povprečna). Barva mesa, ocenjena pri naravni svetlobi ali pod standardiziranimi svetili, je po celotnem trupu rožnata do svetlo rožnata.“

Dodano je le pojasnilo, da je meso rožnate do svetlo rožnate in ne izključno svetlo rožnate barve. To bolj ustreza barvi opazovanega mesa.

Dodane so značilnosti trupov tako imenovanih klavnih jagnjet:

„Trupi klavnih jagnjet tehtajo med 13 kg in 22 kg.Imajo mesnatost R ali O in stopnjo zamaščenosti 2 ali 3 na lestvici EUROP.Meso je rožnate barve.Maščoba stopnje 1 do 2 je bela do rahlo obarvana.Je čvrsta ali zelo čvrsta in stopnje 1 do 2.“

Dodani sta merilni lestvici barve in čvrstosti maščobe, da se izrazijo značilnosti, ki ustrezajo dovoljenim.

Merilna lestvica Opis 1 bela maščoba po celotnem trupu 2 zelo rahlo obarvana maščoba po celotnem trupu ali njegovem delu 3 obarvana maščoba: rumena, oranžna ali svetlo kostanjeva po celotnem trupu ali močnejša obarvanost na le enem delu trupa 4 močno obarvana maščoba po celotnem trupu





Merilna lestvica Opis 1 zelo čvrsta maščoba: čvrsto maščevje po celotnem trupu 2 čvrsta maščoba: čvrsto maščevje, vendar z morebitnimi nepravilnostmi, zlasti v predelu hrbta 3 mehka maščoba po celotnem trupu 4 zelo mehka in oljnata maščoba po celotnem trupu

Pri tako imenovanem klavnem jagnjetu proizvodnim običajem ustreza masa trupa od 13 kg do 22 kg. Mesnatost R ali O je značilna za jagnjeta kmečkih pasem, kot so pirenejske pasme, in je njihova posebnost. Te pasme, prilagojene podnebju Pirenejev in hoji, imajo namreč posebno podolgovato obliko trupov.

Te spremembe specifikacije proizvoda, razen že omenjenih, ki so povezane z opisom proizvoda, ne vplivajo na enotni dokument.

5.4 Razsek in pakiranje

Za boljšo sledljivost je dodana naslednja določba:

„Sprejmejo se naslednji preventivni ukrepi, s katerimi se prepreči, da bi se meso z ZGO zamenjalo:

— organizacija obrata omogoča jasno časovno in/ali prostorsko ločevanje postopkov razseka proizvodov z ZGO od drugih proizvodov,

— razsek mesa z ZGO poteka serijsko ob določenem obdobju dneva ali tedna.“

Določbi:

„Obrati morajo spoštovati higienske predpise. Biti morajo odobreni v skladu z veljavnimi predpisi.“

in

„Razsek in pakiranje v porcije za potrošnike lahko izvede klavec ali obrat za razsek (industrijsko pripravljene enote za prodajo potrošniku) ali distributer (v trgovini pripravljene enote za prodajo potrošniku).“

sta črtani, saj se podvajata s splošnimi predpisi.

Določba:

„Jagnje se lahko trži kot trup, v velikih kosih ali v porcijah za potrošnika(industrijsko pripravljene enote za prodajo potrošniku ali v trgovini pripravljene enote za prodajo potrošniku).“

je spremenjena tako:

„Jagnje se lahko trži kot trup, v srednje velikih kosih ali v porcijah za potrošnika.“

Te spremembe poglavja 5.4 specifikacije proizvoda z naslovom Razsek in pakiranje ne vplivajo na enotni dokument.

Da bi se med proizvode z ZGO „Agneau des Pyrénées“ vključila drobovina, je bil dodan naslednji odstavek 5.5 z naslovom Značilnosti drobovine.

Uvedene so naslednje določbe:

„Drobovina izvira iz trupov, ki ob njeni ločitvi od njih ustrezajo merilom iz specifikacije proizvoda.Pakiranje poteka v določenem trenutku, v serijah in brez prekinitev, da se prepreči tveganje zamenjave med drobovino z ZGO in drobovino brez ZGO.Za ZGO se obdrži le drobovina, ki nima vidnih poškodb in tujega vonja ter izvira iz trupa z ZGO.“,

da bi se omejila tveganja za zamenjavo in zagotovila merila kakovosti v zvezi z ZGO.

Določeno je tudi: „Pri sesnem jagnjetu se lahko drobovina loči od trupa po tehtanju.Pri tako imenovanem klavnem jagnjetu se drobovina, razen ledvic, od trupa loči pred tehtanjem, ko se preverijo merila o poreklu in stopnji zamaščenosti.Drobovina se takoj po ločitvi od trupa ohladi, da pred odpremo doseže notranjo temperaturo 3 °C.Nato se združi v dnevne serije in označi s številko klavne serije.“

Pojasnjeno je, kako mora biti drobovina zapakirana:

— „v velikih vakuumskih vrečkah ali označenih nepropustnih posodah,

— na pladnjih v enotah za prodajo potrošniku, ovitih s folijo, ali v vakuumskih vrečkah.“

Ta pojasnila so potrebna, ker je drobovina dodana proizvodom, ki so lahko označeni z ZGO „Agneau des Pyrénées“.

Ta sprememba poglavja 5.5 specifikacije proizvoda z naslovom Značilnosti drobovine ne vpliva na enotni dokument, razen na postavko 3.2 enotnega dokumenta z naslovom Opis proizvoda, za katerega se uporablja ime iz točke 1, v kateri je bilo izrecno predvideno, da se drobovina trži sveža ali globoko zamrznjena.

Ker je globoko zamrzovanje dovoljeno, je dodan odstavek 5.6 z naslovom Globoko zamrzovanje:

„Zamrzovanje mesa in drobovine je izključeno, dovoljeno je le globoko zamrzovanje.“

Pri zamrzovanju mesa se tvorijo večji kristali kot pri postopku globokega zamrzovanja, ki vplivajo na meso, zato je dovoljeno le globoko zamrzovanje. Med zamrzovanjem namreč traja dlje, da se temperatura zniža, zato se tvorijo veliki kristali, ki lahko nato ob odmrzovanju predrejo mišična vlakna mesa in povzročijo izgubo dodatne vode, kar vpliva na značilnosti mesa med odmrzovanjem.

Ta sprememba poglavja 5.6 specifikacije proizvoda z naslovom Globoko zamrzovanje ne vpliva na enotni dokument, razen na postavko 3.2 enotnega dokumenta z naslovom Opis proizvoda, za katerega se uporablja ime iz točke 1, v kateri je bilo izrecno predvideno, da se lahko meso trži sveže ali globoko zamrznjeno.

Roki za globoko zamrzovanje so navedeni v novem odstavku 5.6.1 – Roki za globoko zamrzovanje.

„Pri mesu je najdaljši rok med zakolom in globokim zamrzovanjem sedem dni. Pri drobovini je najdaljši rok med zakolom in globokim zamrzovanjem tri dni.“

Oba najdaljša roka omogočata, da se ohranijo značilnosti proizvoda.

Ta sprememba poglavja 5.6.1 specifikacije proizvoda z naslovom Roki za globoko zamrzovanje ne vpliva na enotni dokument.

Metoda globokega zamrzovanja je določena v novem odstavku 5.6.2 – Metoda globokega zamrzovanja.

„Proizvodi se globoko zamrznejo s postopkom, ki omogoča, da se njihova temperatura v središču v največ 10 urah spusti do –18 °C.“

V povezavi s prepovedjo zamrzovanja so predlagani postopki globokega zamrzovanja, ki tako omogočajo, da se tvorijo manjši kristali (hitro in močno znižanje temperature), ki ne vplivajo ali le malo vplivajo na značilnosti mesa ob odmrzovanju.

Ta sprememba poglavja 5.6.2 specifikacije proizvoda z naslovom Metode globokega zamrzovanja ne vpliva na enotni dokument.

Minimalni rok trajanja globoko zamrznjenih proizvodov je dodan v novo poglavje specifikacije proizvoda 5.6.3 – Pakiranje:

„Minimalni rok trajanja je največ 21 mesecev.Minimalni rok trajanja za drobovino je največ 18 mesecev.“

Dodajanje minimalnega roka trajanja v povezavi z globokim zamrzovanjem vpliva tudi na postavko 3.5 enotnega dokumenta z naslovom Posebna pravila za rezanje, ribanje, pakiranje itn. proizvoda, za katerega se uporablja registrirano ime.

5.6 Postavka Povezava

Celotno besedilo poglavja specifikacije proizvoda z naslovom Podrobnosti, ki potrjujejo povezavo z geografskim poreklom, je preoblikovano iz dveh razlogov. Prvič, ni več ustrezalo sedanjim pričakovanjem o prikazu povezave. Dejansko je bila ta postavka prej zelo obsežna (24 strani), zajemala je zgodovino vzrejnih praks (15 strani) in organizacijo gospodarske panoge (devet strani). Zato je bila strnjena, tako da vsebuje le pomembne in bistvene elemente. Drugič, zaradi zahteve za razširitev geografskega območja in proizvodov, ki so upravičeni do ZGO, je bila postavka pregledana, da bi se prikazala povezava proizvoda z geografskim poreklom iz spremenjene specifikacije proizvoda.

S podrobnejšim opisom okoljskih razmer v Pirenejih, kjer so na višje ležečih območjih precejšnje količine padavin, zadostna osončenost in ostre zime, a mila poletja, je pojasnjena rast trave, s katero se prehranjujejo ovce, matere jagnjet. Dodan je opis masiva na geografskem območju, da bi se bolje opisala izoblikovanost površja od vzhoda proti zahodu v povezavi s podnebjem.

Opis porazdelitve ovčereje je razširjen na celoten francoski del Pirenejskega gorovja, kjer še vedno prevladuje ovčereja. Zaradi podnebnih gradientov in zlasti gradientov količine padavin med različnimi predeli območja so se razvile tri različne pasme ovc molznic in sedem pasem ovc dojilj, ki so dobro prilagojene lokalnim posebnostim. Te posebnosti so predstavljene in opisane.

Pri sesnem jagnjetu se povezava vzpostavi predvsem prek matere, saj je njegova osnovna hrana, kot je razvidno iz njegovega imena, materino mleko. Za ohranitev te povezave morajo ta jagnjeta izvirati izključno iz pirenejskih lokalnih in kmečkih pasem ovc, ki območje izkoriščajo s pašo. Te ovce imajo namreč naslednje značilnosti in sposobnosti, ki so bile vključene v postopek izbora v okviru zadevne živalske populacije, zlasti v zvezi z odpornostjo: sposobne so se prilagoditi (prehranskim ali vremenskim) nevšečnostim, ki jim je izpostavljena ovčerejska farma, na kateri se redijo. Reja črede teh ovac ni težavna, saj imajo sposobnost iskanja hrane (hoja, premiki). Pri sesnih jagnjetih je bilo za očete jagnjet v skladu s specifikacijo proizvoda za ZGO že mogoče uporabiti mesne pasme, ki niso pirenejske, a so opredeljene (berrichon du cher, charollais, suffolk in texel). Pri tako imenovanih klavnih jagnjetih pa se zaradi okrepitve te povezave z območjem ni dopuščala uporaba mesnih pasem, ki niso pirenejske.

Poudarjeno je, da je bila tranzimansa v preteklosti splošno razširjena, danes pa se z njo ukvarjajo le redki. To prakso so namreč otežili naravni plenilci, omejitve v zvezi s tlemi in težave pri najemanju pastirjev. Vendar so tudi pri čredah, ki ne ohranjajo tranzimanse, pri načinu reje še vedno najpomembnejši rastlinski pasovi, saj omogočajo izmenjavo virov krme in žit med gospodarskimi subjekti iz predgorja in gora.

Odstavek je nekoliko razširjen, da se vključi možnost uporabe pitališč. Dejansko je pitanje jagnjet zunaj ovčerejske farme, na kateri so se skotila, praksa, ki se je v Pirenejskem masivu tradicionalno razvila zaradi velike razpršenosti gorskih kmetijskih gospodarstev, povezana pa je tudi z nezadostnimi možnostmi za proizvodnjo krme za pitanje na teh območjih.

V preteklosti je prodaja jagnjet vedno poživila sejme in tržnice v gorskih dolinah in okoliških ravninah. Jagnjetina je bila deloma namenjena lastni porabi, a se je tudi prodajala v večjih mestih okoliških ravnin (Toulouse, Bordeaux, Perpignan itd.) ter na španskem trgu.

Poudarek je na dopolnjevanju med sesnim jagnjetom in tako imenovanim klavnim jagnjetom. Sesna jagnjeta so se namreč prodajala konec poletja ali jeseni, da bi se izpraznile prepolne ovčje staje ob vrnitvi s poletne paše, težja jagnjeta pa so se obdržala dlje, da so se dopitala v staji in tržila pozimi ali spomladi za veliko noč.

Posebnosti mesa sesnih jagnjet se niso spremenile. Dodane so posebnosti mesa tako imenovanih klavnih jagnjet.

Zadnji del, v katerem je vzpostavljena povezava med različnimi naravnimi dejavniki na območju in posebnostmi proizvoda, je bil preoblikovan, da bi se nanašal na proizvod „Agneau des Pyrénées“. V njem je poudarjeno, da se različna območja reje v Pirenejih, različni načini reje in pitanje jagnjet dopolnjujejo. Pirenejsko gorovje, ki združuje visoke gore in njihovo predgorje, je zelo primerno za razvoj reje, zlasti ovčereje. Ovce imajo namreč sposobnost, da najmanj sedem mesecev letno preživijo na paši v gorah ali na zatravljenih gričih. Tradicionalne lokalne pasme so prilagojene talnim in podnebnim razmeram, sistemom reje ali tamkajšnjim virom krme. Ta izbor pasem je omogočil delovanje celotnega dopolnilnega sistema, ki proizvod „Agneau des Pyrénées“ umešča na to območje.

Sprememba poglavja specifikacije proizvoda z naslovom Povezava vpliva na postavko 5 enotnega dokumenta z naslovom Povezava z geografskim območjem.

5.7 Postavka Označevanje

Določba:

— „Proizvodi z zaščiteno geografsko označbo ‚Agneau de lait des Pyrénées‘ so označeni v skladu z veljavnimi predpisi.

— Na geografsko označbo je na etiketi opozorjeno z izrazom ‚Agneau de lait des Pyrénées‘.

— Logotip zaščitene geografske označbe je razen v izjemnih primerih odtisnjen na predstavitvene elemente.“

je črtana. V skladu z nacionalnimi zahtevami na tem področju je nadomeščena z naslednjo določbo:

„Ne glede na splošna pravila o označevanju so na etiketi proizvoda navedeni:

— zaščiteno ime ‚Agneau des Pyrénées‘ v istem vidnem polju kot logotip ZGO,

— navedba ZGO poleg zaščitenega imena,

— pri jagnjetu, mlajšem od 45 dni in vzrejenem v skladu s pogoji iz specifikacije proizvoda, se lahko doda edino naslednji izraz: ‚Agneau de lait‘. Črke za navedbo ZGO ‚Agneau des Pyrénées‘ po velikosti ne smejo biti manjše od dveh tretjin velikosti črk za navedbo izraza ‚Agneau de lait‘.“

Pri jagnjetu, mlajšem od 45 dni, je na etiketi naveden izraz „Agneau de lait“. Tako se na etiketi ohrani pojasnilo o posebnosti jagnjeta „Agneau de lait“, ki so ga distributerji in potrošniki vajeni.

Dodana je naslednja določba:

„Država porekla ‚France‘ (Francija) je navedena v istem vidnem polju kot zaščiteno ime ‚Agneau des Pyrénées‘ in logotip ZGO. Poleg tega se na proizvodih z ZGO ne smejo prevesti sklici na izraz ‚Pyrénées‘ (Pireneji). “

S to določbo, dodano v specifikacijo proizvoda, se prepoveduje prevajanje izraza „Pyrénées“ (Pireneji) in izrecne navedbe države porekla na etiketi. Določba izhaja iz uredbe za vključitev registracije imena v register ZOP in ZGO iz leta 2012. Tako se lahko ohranijo ti elementi sklepov na podlagi izmenjav med Francijo in Španijo ob registraciji imena kot ZGO leta 2012.

Sprememba poglavja specifikacije proizvoda z naslovom Označevanje vpliva na postavko 3.6 enotnega dokumenta z naslovom Posebna pravila za rezanje, ribanje, pakiranje itd. proizvoda, za katerega se uporablja registrirano ime.

5.8 Postavka Drugo

- Nadzorni organi

V skladu z veljavnimi nacionalnimi zahtevami za uskladitev besedila specifikacij proizvodov so črtani ime in kontaktni podatki certifikacijskega organa. Ta postavka zdaj vključuje kontaktne podatke francoskih pristojnih nadzornih organov: nacionalnega inštituta za poreklo in kakovost (INAO – Institut national de l‘origine et de la qualité) ter generalnega direktorata za konkurenco, varstvo potrošnikov in preprečevanje goljufij (DGCCRF – Direction générale de la concurrence, de la consommation et de la répression des fraudes). Ime in kontaktni podatki certifikacijskega organa so odslej dostopni na spletišču inštituta INAO in v podatkovni zbirki Evropske komisije.

Sprememba poglavja specifikacije proizvoda z naslovom Nadzorni organ ne vpliva na enotni dokument.

- Nacionalne zahteve

V nacionalne zahteve so dodane glavne točke, ki jih je treba preverjati v skladu z veljavno nacionalno zakonodajo.

Sprememba poglavja specifikacije proizvoda z naslovom Nacionalne zahteve ne vpliva na enotni dokument.

- Priloge

Dokumenti, priloženi veljavni specifikaciji proizvoda, kot so pričevanja, seznam sirarn, ki so na območju vzhodnih in zahodnih (atlantskih) Pirenejev v začetku stoletja izdelovale sir roquefort, gospodarski podatki gospodarske panoge, članki iz tiska in bibliografija, so črtani.

Ta sprememba specifikacije proizvoda ne vpliva na enotni dokument.

ENOTNI DOKUMENT

„Agneau des Pyrénées“

EU št.: PGI-FR-0665-AM01 – 21. maj 2021

ZOP ( ) ZGO (X)

1. Ime

„Agneau des Pyrénées“

2. Država članica ali tretja država

Francija

3. Opis kmetijskega proizvoda ali živila

3.1. Vrsta proizvoda

Skupina 1.1 Sveže meso (in klavnični izdelki)

3.2. Opis proizvoda, za katerega se uporablja ime iz točke 1

„Agneau des Pyrénées“ je meso jagnjet, ki so jih skotile samice pirenejskih lokalnih pasem: aure et campan, barégeoise, basco-béarnaise, castillonnaise, lourdaise, manech tête noire, manech tête rousse, montagne noire, rouge du roussillon in tarasconnaise. Mati sesnega jagnjeta je pasme ovc molznic (basco-béarnaise, manech tête noire ali manech tête rousse), njegov oče pa je navedene lokalne pasme ali pasme berrichon du cher, charollais, suffolk ali texel.

„Agneau des Pyrénées“ je glede na dolžino reje „sesno jagnje“, tj. mlado jagnje.

— „sesno jagnje“, tj. mlado jagnje, ki se vzreja največ 45 dni in hrani izključno z materinim mlekom, z maso trupa od 4,5 kg do 11 kg, odvisno od vrste predstavitve, in stopnjo zamaščenosti 2 ali 3. Surovo meso je rožnate ali svetlo rožnate barve. Je sezonski proizvod, saj se jagnjeta zakoljejo med 15. oktobrom in 15. junijem,

— tako imenovano klavno jagnje, tj. težje jagnje, se zakolje pri starosti od 60 do 160 dni in se najmanj prvih 60 dni hrani z materinim mlekom, z maso trupa od 13 kg do 22 kg, mesnatostjo R ali O in stopnjo zamaščenosti 2 ali 3. Surovo meso je rožnate barve, maščoba pa je čvrsta do zelo čvrsta in bela ali rahlo obarvana.

Meso se lahko trži sveže ali zamrznjeno v obliki celih trupov ali polovic trupa, obdanih s pečo, ali razrezano na kose. Z ZGO se trži tudi naslednja drobovina: celotno drobovje, srce, jetra, ledvice, priželjc, želodec in parklji. Drobovina je lahko sveža ali globoko zamrznjena.

3.3. Krma (samo za proizvode živalskega izvora) in surovine (samo za predelane proizvode)

3.3.1 Krma črede za razplod

Vse leto se izmenjujejo obdobja, ko so ovce ves čas na prostem ali v staji ter malo na prostem in malo v staji. Ovce so vsaj 210 dni letno na paši. Krmne mešanice se kot dopolnilo porazdelijo med obrok krme. Pozimi je paša mogoča glede na podnebne razmere, vendar ostajajo travniki prevladujoč vir krme. Pozimi se krmni obroki dopolnjujejo s konzervirano krmo, žiti v zrnju, slamo in krmnimi mešanicami.

3.3.2 Prehrana jagnjet

Sesna jagnjeta se hranijo izključno s sesanjem ovčjega mleka.

Za tako imenovana klavna jagnjeta je osnova prehrane sesanje materinega mleka, ki pa se lahko dopolni z dopolnilno krmno mešanico, sestavljeno iz krme in slame ter krmne mešanice.

V pripravo krmnih mešanic je vključeno naslednje:

— žitna zrna in iz njih pridobljeni proizvodi,

— oljna semena ali plodovi in iz njih pridobljeni proizvodi, razen virov palmovega polja in palmovih jedrc,

— semena stročnic in iz njih pridobljeni proizvodi,

— gomoljevke, koreni, trsni sladkor in iz njih pridobljeni proizvodi, proizvodi, pridobljeni iz trsnega sladkorja in sladkorne pese, ne smejo presegati 5 % skupne teže krmne mešanice,

— druga semena in iz njih pridobljeni proizvodi,

— dehidrirana lucerna v peletih,

— mineralne snovi in iz njih pridobljeni proizvodi, razen kostne moke in kostnega pepela,

— stranski proizvodi fermentacije mikroorganizmov, ki so dovoljeni: kvasovke in njihovi deli (pivski kvas), vinase (zgoščene melasne droži), stranski proizvodi pridobivanja L-glutamske kisline, škrob, preželatiniziran škrob, mono- in digliceridi maščobnih kislin, propan-1,2-diol.

Dovoljeni dodatki so:

— tehnološki dodatki: antioksidanti, veziva, sredstva proti sprijemanju,

— senzorični dodatki: aromatične snovi,

— nutritivni dodatki: vitamini, sestavine elementov v sledovih in amino kisline. Sečnina in njeni derivati so prepovedani,

— zootehnični dodatki: pospeševalci prebavljivosti, stabilizatorji mikroflore in drugi zootehnični dodatki.

Žita in proizvodi iz žit morajo predstavljati najmanj 30 % skupne mase krmne mešanice.

3.4. Posebne faze proizvodnje, ki jih je treba izvajati na opredeljenem geografskem območju

Jagnjeta se skotijo in redijo (kmetijsko gospodarstvo, na katerem so se skotila, sortirnica pred pitališčem in po potrebi pitališče) na geografskem območju ZGO „Agneau des Pyrénées“.

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Minimalni rok trajanja je največ 21 mesecev. Minimalni rok trajanja za drobovino je največ 18 mesecev.

3.6. Posebna pravila za označevanje proizvoda, za katerega se uporablja registrirano ime

Pri jagnjetu, mlajšem od 45 dni in vzrejenem v skladu s pogoji iz specifikacije proizvoda, je treba dodati izraz „Agneau de lait“ (sesno jagnje).

Država porekla „France“ (Francija) je navedena v istem vidnem polju kot zaščiteno ime „Agneau des Pyrénées“ in logotip ZGO. Poleg tega se na proizvodih z ZGO ne smejo prevesti sklici na izraz „Pyrénées“ (Pireneji).

4. Jedrnata opredelitev geografskega območja

Departma Pyrénées-Atlantiques:

— celotni kantoni: Baïgura et Mondarrain, Billère et Coteaux de Jurançon,Gave et Terres du Pont-Long, Hendaye – Côte Basque-Sud, Le Cœur de Béarn, Lescar, Montagne Basque, Nive-Adour, Oloron-Sainte-Marie 1 in 2, Ouzoum, Gave in Rives du Néez, Pau 1, 2, 3 in 4, Pays de Bidache – Amikuze – Ostabarre, Saint-Jean de Luz, Ustaritz-Vallées de Nive in Nivelle;

— kanton Orthez in Terres des Gaves et du Sel: vse občine razen občin Baigts-de-Béarn, Puyoô, Ramous, Saint-Boés in Saint-Girons-en-Béarn;

— kanton Vallées de l’Ousse et du Lagoin: vse občine razen občin Limendous in Lourenties;

— občine Anglet, Argagnon, Artigueloutan, Bayonne, Biarritz, Castétis, Denguin, Labastide-Cézéracq, Lacq, Lée, Mont, Ousse, Sauvagnon in Serres-Castet.

Departma Hautes-Pyrénées:

— celotni kantoni: La Haute-Bigorre, La Vallée de la Barousse, La Vallée des Gaves, Lourdes 1 in 2, Moyen-Adour, Neste, Aure et Louron ter Ossun;

— kanton La Vallée de l’Arros et des Baïses: vse občine razen občin Bernadets-Dessus, Clarac, Goudon, Libaros, Mouledous, Orieux, Sabarros, Sentous in Toumous-Devant;

— kanton Les Coteaux: občine Aries-Espénan, Bazordan, Betbèze, Castelnau-Magnoac, Casterets, Caubous, Deveze, Gaussan, Lalanne, Laran, Lassales, Monléon-Magnoac, Monlong, Pouy, Sarriac-Magnoac, Thermes-Magnoac in Villemur;

— občini Sarrouilles in Soues.

Departma Haute-Garonne:

— celotna kantona: Bagnères de Luchon in Saint-Gaudens;

— kanton Auterive: vse občine razen občin: Auribail, Auterive, Beaumont-sur-Léze, Capens, Caujac, Cintegabelle, Esperce, Gaillac-Toulza, Grepiac, Grazac, Labruyère-Dorsa, Marliac, Mauressac, Mauzac, Miremont, Montaut, Lagrâce-Dieu, Noé in Puydaniel;

— kanton Cazères: vse občine razen občin: Agassac, Ambax, Beaufort, Bérat, Boissède, Cambernard, Castelgaillard, Casties-Labrande, Cezac, Coueilles, Forgues, Frontignan-Savès, Goudex, Isle-en-Dodon, Labastide-Clermont, Labastide-Paumes, Lahague, Lautignac, Lherm, Martisserce, Mauvezin, Mirambeau, Molas, Mones, Montastruc-Savès, Montgras, Pin-Murelet, Plagnole, Polastron, Poucharramet, Pouy-de-Touges, Rieumes, Riolas, Saint-Araille, Sainte-Foy-de-Peyrolières, Sajas, Saveres in Senarens.

Departma Gers:

— občina Saint-Blancard.

Departma Ariège:

— vse občine razen občin: Canté, Labatut, Lissac in Saint-Quirc.

Departma Aude:

— celotna kantona: Limoux in Quillan;

— kanton Bram: občine Escueillens-et-Saint-Just-de-Bélengard, Monthaut in Romy;

— kanton Carcassone 2: občini Verzeille in Villefloure;

— kanton Trèbes:občine Arquettes-en-Val, Caunettes-en-Val, Fajac-en-Val, Labastide-en-Val, Mayronnes, Montlaur, Pradelles-en-Val, Rieux-en-Val, Servies-en-Val, Taurize, Villar-en-Val in Villetritouls;

— kanton Fabrezan: vse občine razen občin Boutenac, Camplong-d’Aude, Fabrezan, Ferrals-les-Corbières, Fontcouverte, Luc-sur-Orbieu, Montseret in Saint-André-de-Roquelongue.

Departma Pyrénées-Orientales:

— celotna kantona: Le Canigou in Les Pyrénées catalanes;

— kanton La Vallée de l’Agly: vse občine razen občin Cases-de-Pène, Espira-de-l’Agly, Opoul-Périllos, Rivesaltes, Salses-le-Château in Vingrau;

— kanton La Vallée de la Têt: občini Ille-sur-Têt in Montalba-le-Château;

— kanton Côte Vermeille: vse občine razen občin Palau-del-Vidre in Saint-André;

— kanton Les Aspres: občine Caixas, Calmeilles, Llauro, Montauriol, Oms, Passa in Tordères;

— kanton Vallespir-Albères: vse občine razen občin Montesquieu-des-Albères, Saint-Genis-des-Fontaines in Villelongue-dels-Monts.

5. Povezava z geografskim območjem

Poveza s poreklom proizvoda „Agneau des Pyrénées“ temelji na njegovem slovesu in kakovosti mesa rožnate ali glede na starost celo svetlo rožnate barve, kar je značilnost prehrane na osnovi materinega mleka. Zaradi uporabe pirenejskih pasem ovc molznic in dojilj, izjemno prilagojenih temu ozemlju, imajo ta malo mesnata jagnjeta rahlo do povprečno stopnjo zamaščenosti.

Za Pireneje so značilna različno visoka gorska območja in območja predgorij. Relief močno vpliva na podnebje. Podnebje v Pirenejih je gorsko z ostrimi zimami ter milimi in sončnimi poletji. Nekoliko ga blažijo bližina ocena in gore, ki zadržujejo oceanske zračne tokove, mu dajejo določeno milino in precejšnjo količino padavin. Poleg tega se na istem območju količina padavin, osončenost in temperatura spreminjajo glede na pobočja in njihovo izpostavljenost, kar zagotavlja zelo raznolike podnebne razmere. Te okoljske razmere na višje ležečih območjih s precejšnjo količino padavin, zadostno osončenostjo in ostrimi zimami, a milimi poletji omogočajo rast trave, ki se sklada s pašništvom. Človekova dejavnost pašništva v Pirenejih je stara več kot sedem tisoč let. Zaradi strmih pobočij v gorah in predgorju je večina parcel primernih za pašništvo, zlasti poleti. Živinoreja s pašništvom je najprimernejša rešitev za čim boljše izkoriščanje teh pašnikov, zato v Pirenejih večinoma redijo prežvekovalce, zlasti govedo in ovce. Ta sistem deluje le s pasmami, prilagojenimi temu ozemlju.

Ovčereja je prisotna vzdolž celotnega Pirenejskega gorovja in je povezana s celoletno rastjo trave zaradi blagega in vlažnega podnebja. Zaradi podnebnih gradientov in zlasti gradientov količine padavin med različnimi predeli območja so se razvile tri različne pasme ovc molznic in sedem pasem ovc dojilj, ki so dobro prilagojene lokalnim posebnostim.

Oblikovanost površja omogoča, da se rastlinski pasovi čim bolje izkoristijo glede na letni čas, kar je značilno za sistem ovčereje. Pašni ekosistem je bil v preteklosti usmerjen v pašno živino, ki se je zaradi gospodarne porabe gorske trave postopno selila na večje razdalje (tranzimansa), ter dopolnjen zlasti s krmo in žiti.

Pirenejske kmečke pasme ovac, ki so prilagojene raznolikemu podnebju, poleti pa paši na gorskih pašnikih, še danes prevladujejo na območju. Ker so zelo odporne, je njihova telesna zgradba prilagojena hoji, imajo dolge in tanke noge ter so dokaj lahke.

Tudi pitanje jagnjet je praksa, ki se je tradicionalno razvila v Pirenejskem masivu, najpogosteje v sistemih dojilj, pri katerih edini prihodek izhaja iz prodaje jagnjet, ki jih je za čim boljši izkoristek treba pitati na kraju samem. Zaradi razpršenosti gorskih kmetijskih gospodarstev in malo možnosti za proizvodnjo krme za pitanje na teh območjih pa se nekatera klavna jagnjeta tradicionalno dopitajo zunaj ovčerejske farme, na kateri so se skotila, tj. v pitališču.

„Agneau des Pyrénées“ je rezultat metod reje ter znanja in izkušenj, povezanih z območjem.

Posebne topografske in podnebne razmere geografskega območja so prilagojene reji, zlasti ovčereji.

Pirenejsko gorovje, ki združuje visoke gore in njihovo predgorje, je zelo primerno za razvoj reje, zlasti ovčereje. Zaradi raznolikosti reliefa in podnebja se gorska in gričevnata območja dopolnjujejo.

Ovce so najmanj sedem mesecev letno na paši v gorah ali na zatravljenih gričih.

Te pasme so zaradi svoje odpornosti omogočile, da so se kmetijska gospodarstva prek trajnostnih kmetijsko-pašniških sistemov ohranila na težavnih območjih, saj se lahko prilagodijo talnim in podnebnim oviram pirenejskega okolja. Rastlinski pasovi se izkoriščajo glede na letne čase, kar je značilno za pirenejsko ovčerejo.

Z uporabo teh pirenejskih lokalnih in kmečkih pasem so se pojavile prakse, pri katerih se upoštevajo različne značilnosti tega območja (razpršena kmetijska gospodarstva: težave zaradi odmaknjenosti, pri dostopu do virov krme in zbiranju).

Te posebnosti in raznolike okoljske razmere v Pirenejskem gorovju so omogočile razvoj desetih pasem ovc. Vsaka od teh desetih pasem, ki so povsem prilagojene območju in pirenejskemu načine reje, omogoča proizvodnjo posebne, malo mesnate jagnjetine.

Ovce molznice se molzejo in jih je treba torej ločiti od jagnjet, ko so ta še mlada. Rast trave na tem območju zagotavlja zelo bogato mleko, ki zadosti vsem prehranskim potrebam jagnjet, ki se prehranjujejo le s sesanjem materinega mleka. Zato je meso teh sesnih jagnjet svetlo do svetlo rožnato. Ovce dojilje se ne molzejo, tako da najmanj 60 dni večino časa preživijo s svojimi jagnjeti, ki v tem času razvijejo prebavni sistem prežvekovalca ter z mlečne prehrane preidejo na prehrano na osnovi krme in žit. Zaradi te prehrane v dveh fazah in starosti jagnjeta, ki ni niti premlado niti prestaro, je meso rožnate barve.

Ovčerejci so ohranili sistem ovčereje, ki jim omogoča rejo obeh priznanih in cenjenih vrst jagnjet.

„Rad imam zlasti pirenejska sesna jagnjeta. Mehkoba njegovega mesa je skoraj mistična. Jagnje v Svetem pismu simbolizira nedolžnost, zmago življenja nad smrtjo, vstajenje. Nekaj tega občutimo, ko zagrizemo v to meso: materinska nežnost in rahlo pikanten okus kot obet raja,“ je v delu Rencontres Savoureuses, petit traité de l’excellence française (založba Plon, leto 1999) razglabljal francoski kuhar Alain Ducasse.

„V podjetju Fourcade so že šest do sedem rodov strokovnjaki za pirenejska jagnjeta in ovce. Pirenejska jagnjetina iz Tarbesa je splošno znana, oče Léona Fourcada jo je brez registrirane blagovne znamke jagnjetine pošiljal v Pariz, “ pa je navedeno v delu La qualité agro-alimentaire dans les Pyrénées, édition transhumance, 1994.

Leta 1989 je bila ustanovljena bratovščina pirenejskih sesnih jagnjet. Pirenejski rejci so se od 80. let prejšnjega stoletja združevali in organizirali, da bi povečali tržno vrednost svojih proizvodov (na zahodu pod znamko Chouria, ki je odsev vrhunskega mesa pirenejskih jagnjet iz osrednjih Pirenejev). Leta 2007 je bila v osrednjih Pirenejih oblikovana blagovna znamka „Agneau des Pyrénées“.

Sklic na objavo specifikacije proizvoda

https://info.agriculture.gouv.fr/gedei/site/bo-agri/document_administratif-7b3a8cf3-e829-4f4f-963e-3cb61014c5c5

(1) UL L 343, 14.12.2012, str. 1.

(*1) Predstavitev, predvidena za izvoz.“